༈ན་མོ་གུ་ར་ཝེ།  གང་གི་མཚན་གྱི་ཆ་ཤས་རེ་རེས་ཀྱང་།  ། སྲིད་ཞིའི་རྒུད་མུན་དྲུངས་ནས་འབྱིན་མཛད་པ།  ། ཐུབ་དབང་བློ་བཟང་རྡོ་རྗེ་འཆང་དབང་གིས།  ། དགེ་ལེགས་བྱེ་བའི་དཔལ་ཡོན་ཆར་དུ་སྙིལ།  ། བདེ་གཤེགས་གསུང་རབ་ཀུན་གྱི་སྙིང་པོའི་བཅུད།  ། འཇམ་མགོན་རྒྱལ་བ་གཉིས་པའི་རིང་ལུགས་ཀྱི།  ། ལམ་བཟང་ཕ་མཐར་ཕྱིན་པའི་དེད་དཔོན་ཆེ།  ། དཔག་ཡས་ཡེ་ཤེས་རྒྱལ་མཚན་འཛིན་ཁྱོད་རྒྱལ།  ། ཁྱོད་ཀྱི་སྔོན་གྱི་སྐྱེས་རབས་དུ་མ་ནས།  ། མཁས་བཙུན་བཟང་པོའི་རྣམ་ཐར་གཙང་མའི་ནོར།  ། རང་གིར་བཟུང་བས་གདུལ་བྱ་མཐའ་དག་ལ།  ། ཕན་བདེའི་དགའ་སྟོན་སྦྱིན་ལ་གསོལ་བ་འདེབས།  ། ལོག་སྨྲ་སྦྱིན་སྐྱེས་རྟོག་གེའི་རུམ་བརྒྱ་ཕྲག། ཐལ་ངག་ཞོ་འཐུང་མཚོན་གྱི་ཆ་ཤས་རེ།  ། གདེངས་པས་ཅིག་ཅར་དྲལ་མཛད་མཁས་པའི་ཕུལ།  ། རིགས་པ་སྨྲ་བའི་མགོན་པོར་གསོལ་བ་འདེབས།  ། ནམ་མཁའ་ལྟ་བུའི་མཐའ་བྲལ་ཨཱ་དཪྴ།  ། ཆོས་ཀུན་མ་འདྲེས་ཤར་བའི་གཟུགས་བརྙན་གྱི།  ། གྲོང་ཁྱེར་ཀུན་ལ་སྤྱོད་མཁས་སྒྱུ་མའི་རྗེར།  ། ཡོངས་གྲུབ་ཆོས་དབྱིངས་མཁན་པོར་གསོལ་བ་འདེབས།  ། གནང་བཀག་བཅས་མཚམས་ཕྲ་མོ་མ་ལུས་པ།  ། ཇི་བཞིན་ཉམས་སུ་བསྟར་བའི་ཚུལ་ཁྲིམས་ཀྱི།  ། བརྟུལ་ཞུགས་ཡོངས་སུ་རྫོགས་པའི་གཟི་བྱིན་བརྒྱས།  ། ཀུན་གྱི་གཙུག་ན་འཕགས་ལ་གསོལ་བ་འདེབས།  ། ཞི་ཞིང་དུལ་དང་དེ་ཉིད་རྟོགས་པ་དང་།  ། སྨྲ་མཁས་ལ་སོགས་བརྟན་མཁས་ཡོན་ཏན་གྱི།  ། རྒྱན་བཟང་གིས་སྤྲས་ལེགས་བཤད་བདུད་རྩིའི་ཆར།  ། འབེབས་མཁས་གནས་བརྟན་ཆེན་པོར་(༡༡)གསོལ་བ་འདེབས།  ། གང་སྣང་ཆོས་ཀུན་དག་པ་རབ་འབྱམས་ཀྱི།  ། དཀྱིལ་འཁོར་འཁོར་ལོར་ཉེར་ཤར་བདེ་སྟོང་རྒྱར།  ། ཤེས་བྱའི་གནས་ཀུན་བསྡོམ་པའི་དཔལ་མངའ་བའི།  ། རྣལ་འབྱོར་དབང་ཕྱུག་དམ་པར་གསོལ་བ་འདེབས།  ། ཉི་ཟླའི་བགྲོད་པ་གཉིས་སྤངས་སྒྲ་གཅན་གྱིས།  ། རབ་ཏུ་ཟོས་པའི་ཙནྜཱ་ལིས་བླུག་པའི།  ། ཟུང་འཇུག་རྡོ་རྗེའི་སེམས་ཀྱི་འཇའ་ཚོན་སྐུ།  ། རབ་བཀྲ་གྲུབ་པའི་དབང་པོར་གསོལ་བ་འདེབས།  ། མགོན་ཁྱོད་འཇིགས་མེད་གདོང་ལྔས་བཏེག་པའི་ཁྲིར།  ། ཇི་སྲིད་ནམ་མཁའི་བགྲོད་པ་མ་ཆད་པ།  ། དེ་སྲིད་རྟག་པར་བཞུགས་ནས་དམ་ཆོས་ཀྱི།  ། སྒྲ་དབྱངས་རྒྱུན་ཆད་མེད་པར་རབ་ཏུ་སྩོལ།  ། བདག་ཅག་དེང་ནས་ཚེ་རབས་ཐམས་ཅད་དུ།  ། མགོན་ཁྱོད་དགྱེས་བཞིན་རྗེས་སུ་བཟུང་པའི་མཐུས།  ། ཤེས་དང་ཉོན་མོངས་སྒྲིབ་པ་ཀུན་ཟད་ནས།  ། བླ་མེད་བྱང་ཆུབ་མཆོག་ལ་རེག་གྱུར་ཅིག། དེ་ལྟར་གསོལ་བཏབ་དགེ་ཚོགས་གངྒཱའི་རྒྱུན།  ། ཇི་སྙེད་ཐོབ་དེས་འགྲོ་ཀུན་མ་ལུས་པ།  ། མི་དགེ་སྡིག་པའི་དྲི་ཚོགས་ཀུན་བྱང་སྟེ།  ། བདེ་ཆེན་ཡེ་ཤེས་དཔལ་ལ་སྤྱོད་གྱུར་ཅིག། མཚན་སྔགས་ནི།  ཨོཾ་ཨཱཿགུ་རུ་ཛྙཱ་ན་དྷྭ་ཛ་སིདྡྷི་ཧཱུཾ་ཧཱུཾ།  ཞེས་བྱའོ།  ། ཞེས་སྙིགས་དུས་ཀྱི་རྒྱལ་བསྟན་འཛིན་པ་ལ་སྨོན་ལམ་གྱི་མཐུ་ཡོངས་སུ་གྲུབ་པའི་བཤེས་གཉེན་དམ་པ་གནས་བརྟན་ཆེན་པོ་ཡེ་ཤེས་རྒྱལ་མཚན་གྱི་གསོལ་འདེབས་མཚན་སྔགས་དང་བཅས་པ་འདི་ནི་གུ་གེ་མི་ཚན་གྱི་གྲྭ་རིགས་དགེ་སློང་ཡེ་ཤེས་ཚེ་རིང་དང་རྫོང་ཁ་མི་ཚན་གྱི་གྲྭ་རིགས་དགེ་སློང་ཡེ་ཤེས་ཆོས་འཕེལ་གཉིས་ནས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །